b'\n_START_ARTICLE_\nCheile Turului\n_START_SECTION_\nDescriere\n_START_PARAGRAPH_\nRezerva\xc8\x9bia natural\xc4\x83 a fost declarat\xc4\x83 arie protejat\xc4\x83 prin Legea Nr.5 din 6 martie 2000 (privind aprobarea Planului de amenajare a teritoriului na\xc8\x9bional - Sec\xc8\x9biunea a III-a - zone protejate) \xc8\x99i este inclus\xc4\x83 \xc3\xaen situl de importan\xc8\x9b\xc4\x83 comunitar\xc4\x83 Cheile Turenilor)._NEWLINE_Cheile au o lungime de 1.850 m, iar pere\xc8\x9bii (\xc3\xaenal\xc8\x9bi de 100-150 m) sunt decora\xc8\x9bi cu diferite forme carstice: cascade, marmite, pe\xc8\x99teri etc. Sunt relativ greu de str\xc4\x83b\xc4\x83tut. Au fost s\xc4\x83pate de Valea Racilor \xc3\xaen calcare jurasice \xc8\x99i sunt situate \xc3\xaentre comuna Tureni si satul Cop\xc4\x83ceni, la mic\xc4\x83 distan\xc8\x9b\xc4\x83 de drumul european E60, Cluj-Turda._NEWLINE_Cercet\xc4\x83rile arheologice efectuate aici \xc3\xaen perioada 1985-1988 au dus la descoperirea a 53 de complexe de locuire, datate \xc3\xaencep\xc3\xa2nd cu neoliticul mijlociu._NEWLINE_\xc3\x8en Chei exist\xc4\x83 29 de pe\xc8\x99teri, printre care Pe\xc8\x99tera cu Silex (64 m lungime), Pe\xc8\x99tera de sub grohoti\xc8\x99 (27,5 m), Pe\xc8\x99tera Vulturilor, \xc8\x98ura Mic\xc4\x83. Alte atrac\xc8\x9bii turistice sunt Col\xc8\x9bul C\xc3\xa2inilor \xc8\x99i St\xc3\xa2na Crinilor.\n_START_SECTION_\nBiodiversitate\n_START_PARAGRAPH_\nPe teritoriul ariei protejate se reg\xc4\x83sesc trei tipuri de habitate naturale de interes comunitar (Comunit\xc4\x83\xc8\x9bi rupicole calcifile sau paji\xc8\x99ti bazifite din Alysso-Sedion albi; Tuf\xc4\x83ri\xc8\x99uri subcontinentale peri-panonice \xc8\x99i Versan\xc8\x9bi st\xc3\xa2nco\xc8\x99i cu vegeta\xc8\x9bie chasmofitic\xc4\x83 pe roci calcaroase); ce ad\xc4\x83postesc elemente floristice \xc8\x99i faunistice diverse, printre care se afl\xc4\x83 mai multe specii protejate la nivel european sau enumerate pe lista ro\xc8\x99ie a IUCN. _NEWLINE_Specii floristice (arbusti, flori \xc8\x99i ierburi) semnalate \xc3\xaen arealul rezerva\xc8\x9biei naturale: scoru\xc8\x99 (Sorbus dacica), scoru\xc8\x99-gecesc (Sorbus graeca), cununi\xc8\x9b\xc4\x83 (Spiraea chamaedryfolia), m\xc4\x83rul lupului (Aristolochia clematitis), Taraxacum hoppeanum - o specie carpato-balcanic\xc4\x83, pesm\xc4\x83 (Centaurea atropurpurea), paronihie capitat\xc4\x83 (Paronychia cephalotes), t\xc4\x83m\xc3\xa2ioar\xc4\x83 (Viola jooi), hajm\xc4\x83 p\xc4\x83s\xc4\x83reasc\xc4\x83 (Allium flavum), lucern\xc4\x83 (Medicago minima), bor\xc8\x99i\xc8\x99or (Sempervivum marmoreum), gu\xc8\x99a porumbelului (Silene otites), tavalg\xc4\x83 (Spiraea crenata), cimbri\xc8\x99or (Thymus comosus), o specie de plant\xc4\x83 (Aurinia saxatilis) din familia Cruciferae \xc8\x99i Waldsteinia geoides, element floristic ce apar\xc8\x9bine familiei Rosaceae.  _NEWLINE_Fauna este reprezentat\xc4\x83 de c\xc3\xa2teva specii de amfibieni, pe\xc8\x99ti \xc8\x99i insecte; printre care: ivora\xc8\x99ul-cu-burta-galben\xc4\x83 (Bombina variegata), buhaiul de balt\xc4\x83 cu burta ro\xc8\x99ie (Bombina bombina), tritonul comun transilv\xc4\x83nean (Triturus vulgaris ampelensis), zv\xc3\xa2rlug\xc4\x83 (Cobitis taenia), precum \xc8\x99i trei fluturi: Callimorpha quadripunctaria (fluturele-tigru), Euphydryas maturna \xc8\x99i Leptidea morsei (fluturele de mu\xc8\x99tar).'